Diari Oficial de la Generalitat Valenciana


Sumari del DOGV 7540, del 04-06-2015 (2015/4888)

RESOLUCIÓ de 20 de maig de 2015, del director general d'Administració Local, per la qual es publiquen els Estatuts de la Mancomunitat Intermunicipal Barri del Crist Aldaia-Quart de Poblet.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7540

Data del DOGV
:   04-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4888


Data del document
:   20-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua
    * Aldaia
    * Quart de Poblet
    * administració local

RESOLUCIÓ de 20 de maig de 2015, del director general d'Administració Local, per la qual es publiquen els Estatuts de la Mancomunitat Intermunicipal Barri del Crist Aldaia-Quart de Poblet. [2015/4888]  
L'entrada en vigor de la Llei 27/2013, de 27 de desembre, de racionalització i sostenibilitat de l'Administració local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament, o bé, a través de les modificacions que opera en certs àmbits de l'organització i del funcionament dels ajuntaments.  
La disposició transitòria onze de la Llei 27/2013, de racionalització i sostenibilitat de l'Administració local, disposa que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels estatuts de les mancomunitats al seu contingut.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de règim local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir-ne a la publicació en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat Intermunicipal Barri del Crist Aldaia-Quart de Poblet ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament orgànic i funcional de la Presidència, i de la Conselleria de Presidència i Agricultura, Pesca, Alimentació i Aigua, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat Intermunicipal Barri del Crist Aldaia-Quart de Poblet, que es transcriuen a continuació com a annex, en haver-se acreditat en l'expedient la legalitat de les actuacions.  
Contra esta resolució que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, recurs de reposició davant del mateix òrgan que ha dictat l'acte, en el termini d'un mes a comptar de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament recurs contenciós administratiu davant dels jutjats contenciosos administratius en el termini de dos mesos comptats a partir de l'endemà de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que els interessats puguen exercitar qualsevol altra via que estimen oportuna.  
  
València, 20 de maig de 2015.- El director general d'Administració Local: Vicente Saurí Martí.  
ANNEX  
Estatuts de la Mancomunitat Intermunicipal Barrio del Cristo,   
Aldaia-Quart de Poblet  
  
Article 1. Municipis que integren la Mancomunitat  
Els municipis d'Aldaia i Quart de Poblet, el dos de la província de València, es constituïxen, de conformitat amb la legislació vigent, en mancomunitat intermunicipal voluntària, per a l'execució en comú d'obres i servicis de la seua competència en l'àmbit del barri del Crist.  
  
  
Article 2. Denominació i seu  
La mancomunitat es denominarà Mancomunitat Intermunicipal Barrio del Cristo Aldaia-Quart de Poblet. Té la seu en el barri del Crist, en el carrer del Santíssim Crist, número 66 (46178-Aldaia).  
  
Article 3. Capacitat jurídica i competències  
1. La Mancomunitat es constituïx com a ens local amb personalitat jurídica i capacitat d'obrar plena i independent per al desenrotllament de les seues competències i exercirà totes les potestats que li siguen conferides per la legislació vigent.  
2. La Mancomunitat té competències per a la prestació de servicis i execució d'obres que siguen necessàries per a la consecució dels fins següents:  
A) Protecció de la salubritat pública.  
B) Abastiment domiciliari d'aigua potable.  
C) Enllumenat públic.  
D) Pavimentació, senyalització i manteniment de vies públiques.  
E) Participar en la vigilància del compliment de l'escolaritat obligatòria i cooperar amb les administracions educatives corresponents en l'obtenció de solars necessaris per a la construcció de nous centres docents. La conservació, el manteniment i la vigilància dels edificis de titularitat local destinats a centres públics d'Educació Infantil, Educació Primària o d'Educació Especial. Tot això que s'ha exposat en els termes que acorden els municipis integrats en la Mancomunitat i en l'àmbit territorial del barri del Crist.  
F) Avaluació i informació de situacions de necessitat social i atenció immediata a les persones en situació de risc o exclusió social.  
  
G) Servicis culturals: biblioteca pública i promoció de la cultura.  
  
H) Servicis esportius, instal·lacions esportives d'ús públic i ocupació del temps lliure.  
I) Exercici d'activitats dirigides al desenrotllament de la persona humana, especialment durant els anys de formació de la seua personalitat, tendents al desenrotllament adequat i lliure de la seua personalitat i a la consecució d'un esperit crític. Sempre que no s'exercisquen estes activitats des d'altres àmbits competencials.  
J) Mercats.  
Les competències anteriors s'exerciran en els termes que s'atribuïxen als municipis en la legislació sectorial i de règim local.  
  
Article 4. Òrgans de la Mancomunitat  
4.1. Són òrgans de govern i administració de la Mancomunitat:  
  
El Ple  
El president i el vicepresident  
La Junta de Govern  
4.2. Són òrgans consultius:  
Les comissions informatives  
4.3. Es crearan òrgans de caràcter participatiu com ara la Junta Consultiva i el Consell Social.  
  
Article 5. El Ple de la Mancomunitat  
1. El Ple de la Mancomunitat estarà integrat per quatre vocals: els alcaldes o les alcaldesses dels dos ajuntaments i els vocals de l'article 97.3 de la Llei valenciana 8/2010, de 23 de juny, designats pels plens corporatius per mitjà d'un acord adoptat per majoria absoluta del nombre legal dels seus membres.  
2. Tots els vocals tindran la condició de regidors del respectiu ajuntament designats pel Ple municipal.  
3. El mandat de vocals coincidix amb el de les respectives corporacions.  
4. Els vocals del Ple de la Mancomunitat perdran esta condició quan perden la condició de regidor, o així ho acorde el Ple de l'ajuntament representat.  
  
Article 6. Designació de representants i terminis  
1. Després de la celebració d'eleccions locals, la sessió constitutiva de la Mancomunitat se celebrarà dins dels 30 dies hàbils següents a la comunicació de la designació de vocals pels dos ajuntaments integrats en la Mancomunitat.  
2. Fins a la data de constitució del nou Ple, actuarà en funcions l'anterior i el seu president.  
3. Durant el període a què es referix el paràgraf segon, només es podrà portar a cap la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
Article 7. Competències i atribucions del Ple  
El Ple de la Mancomunitat en l'àmbit de les seues competències exercirà les atribucions que la legislació, de règim local i sectorial, atribuïsca al ajuntament Ple.  
  
Article 8. Nomenament del president  
1. El president de la Mancomunitat serà designat en el Ple de Constitució de la Mancomunitat seguint el torn rotatori establit entre els alcaldes dels municipis que integren la Mancomunitat.  
2. La presidència coincidirà amb el mandat electoral municipal.  
  
Article 9. Vicepresident  
Serà vicepresident l'alcalde a qui no corresponga la presidència.   
Substituirà el president en cas d'absència, vacant o malaltia. D'este nomenament es donarà compte al Ple en la primera sessió que celebre. El vicepresident formarà part de la Junta de Govern.  
  
Article 10. Competències i atribucions del president  
Correspon al president de la Mancomunitat les atribucions que la legislació de règim local i sectorial atorgue als alcaldes.  
  
Article 11. Règim de sessions del Ple  
1. El Ple funciona en règim de sessions ordinàries, extraordinàries i extraordinàries i urgents.  
2. El Ple celebra sessió ordinària com a mínim una vegada cada dos mesos. El Ple fixarà en la sessió organitzativa el calendari de sessions ordinàries, els dies i les hores de la seua celebració.  
3. Quant al règim d'organització i funcionament es regirà per allò que s'establix per a l'ajuntament ple.  
  
Article 12. Junta de Govern Local  
La Junta de Govern Local s'integra pel president, el vicepresident i un nombre de vocals no superior al terç de vocals designats pel president.  
  
Article 13. Comissions informatives  
Per acord del Ple es crearan comissions informatives per a estudi, informe o consulta d'assumptes que hagen de ser sotmesos a decisió d'aquell. La creació, la composició i el funcionament de les comissions informatives s'acorda en la sessió extraordinària organitzativa que té lloc després de la constitució de la Mancomunitat.  
  
Article 14. La Junta Consultiva  
Es configura com a òrgan de participació de la comunitat local amb funcions de participació i deliberació, s'integrarà pels membres del Ple i pels representants de les associacions veïnals radicades en el territori esmentat. L'organització, el funcionament i les funcions es regularan a través del corresponent reglament orgànic.  
  
Article 15. Consell Social  
Es crearà un consell social integrat per representants de les organitzacions ciutadanes més representatives dels sectors econòmics, socials, culturals i mediambientals. L'organització, el funcionament i les funcions es regularan a través del corresponent reglament orgànic.  
Article 16. Recursos financers  
La hisenda de la Mancomunitat es nodrix dels recursos previstos en la legislació de règim local, i, en tot cas, per les aportacions provinents dels pressupostos dels respectius ajuntaments que la integren que es realitzaran a parts iguals.  
  
Article 17. Personal propi  
La Mancomunitat té personal propi integrat en la seua plantilla i la relació de llocs de treball. Sense perjuí del que s'ha exposat anteriorment, els ajuntaments podran atribuir al seu personal propi funcions o tasques en benefici de la Mancomunitat, o adscriure'l temporalment per al desenrotllament de comeses a favor d'esta.  
  
Article 18. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
Els dos municipis (Aldaia i Quart de Poblet) contribuïxen a la Mancomunitat per parts iguals.  
  
Article 19. Pressupost  
La Mancomunitat aprovarà anualment un pressupost de conformitat amb el que es disposa en la legislació d'hisendes locals.  
  
Article 20. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen. A este efecte s'haurà de formar un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni s'establix en el 50 % a favor de cada municipi.  
  
Article 21. Duració  
La Mancomunitat es constituïx per temps indefinit.  
  
Article 22. Modificació d'Estatuts  
1. La modificació dels Estatuts de la Mancomunitat podran tindre caràcter constitutiu o no constitutiu.  
2. La modificació constitutiva dels Estatuts s'ajustarà al procediment previst en la legislació aplicable per a creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a determinar les aportacions dels municipis.  
d) Dissolució de la Mancomunitat.  
3. Les restants modificacions estatutàries tindran caràcter no constitutiu i requeriran l'aprovació pel Ple de la Mancomunitat i ratificació pels dos plens municipals. Tots els acords esmentats s'adoptaran per majoria absoluta del nombre legal dels seus membres.  
  
Article 23. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments  
mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels servicis objecte d'esta per l'Estat, la Comunitat Autònoma o la Diputació Provincial.  
d) Separació voluntària unilateral d'algun dels seus membres, per mitjà d'acord adoptat per majoria absoluta del Ple de l'ajuntament que prenga esta decisió. En este cas no seran necessaris els tràmits previstos en l'apartat 1 lletres d i e de l'article següent; i se seguira en els altres la tramitació general.  
  
Article 24. Procediment de dissolució  
1. El procediment de dissolució de la Mancomunitat requerirà:  
a) Acord del Ple de la Mancomunitat adoptat per majoria absoluta del nombre legal dels seus membres.  
b) Informació pública durant 1 mes en tots els ajuntaments mancomunats.  
c) Informes de la diputació provincial i de l'òrgan competent de la Comunitat Autònoma en matèria de règim local.  
d) Aprovació dels plens municipals per majoria absoluta.  
e) Aprovació per majoria absoluta de la Mancomunitat de la proposta efectuada per la comissió liquidadora.  
f) Remissió a l'òrgan competent de la Generalitat que procedirà a publicar la dissolució en el Diari Oficial de la Comunitat valenciana i es procedirà a donar de baixa la Mancomunitat en el registre d'entitats locals de la Comunitat Valenciana.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat s'haurà d'haver creat una comissió liquidadora composta, almenys, pel president de la Mancomunitat i dos vocals. En esta s'integraran per a complir les seues funcions assessores el secretari i també l'interventor si n'hi haguera.  
Podrà igualment convocar a les seues reunions experts determinbats, només als efectes d'escoltar-ne l'opinió o preparar informes o dictàmens en temes concrets de la seua especialitat.  
3. La comissió, en termes no superior a tres mesos, farà un inventari de béns, servicis i drets de la Mancomunitat; en xifrarà els recursos, les càrregues i els dèbits, i farà una relació del seu personal, i procedirà més tard a proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de la entitat.  
  
  
DISPOSICIÓ ADDICIONAL  
  
Els acords del Ple de la Mancomunitat que s'hagen d'adoptar per majoria absoluta del nombre legal dels seus membres, s'entendran aprovats quan hi haja unanimitat.  
A causa del sistema de votació ponderada implantat en els plens de les mancomunitats per la Llei 8/2010, de 23 de juny, sobre Règim Local Valencià, ja que la Mancomunitat està integrada per dos municipis amb el mateix nombre de vots en l'òrgan plenari.  
  
  
DISPOSICIÓ TRANSITÒRIA  
  
S'aprovarà, després de la publicació dels estatuts en el Diari Oficial de la Comunitat Valenciana, un reglament orgànic que desenrotlle els aspectes organitzatius i de funcionament de la Mancomunitat. En tot cas, es donarà audiència a les associacions de veïns.  
  
  
DISPOSICIÓ DEROGATÒRIA  
  
Queden derogats expressament els estatuts anteriors.  
  
  
DISPOSICIÓ FINAL  
  
En el cas que s'opte per cobrir els llocs reservats a habilitats nacional per mitjà d'acumulació, la Mancomunitat podrà sol·licitar-la a favor de funcionaris amb esta habilitació que presten els servicis en els ajuntaments d'Aldaia i Quart de Poblet.